另一方面，心理物理學研究喺19世紀嘅德國進行得如火如荼。心理物理學係心理學嘅一個子領域，專門研究刺激嘅物理性質會點樣影響呢啲刺激所造成嘅感受同體驗，例如一個心理物理學家會嘗試要佢嘅受試者聽幾個頻率唔同嘅聲，並且睇吓個受試者對呢幾個聲嘅體驗以及俾嘅反應有乜嘢唔同。